En tredjedel har ikke besluttet sig

I målingen har hele 33,7 procent endnu ikke besluttet, hvad de vil stemme, og derfor viser målingen ikke nødvendigvis et endeligt billede af, hvordan fordelingen ender med at være.

Hvis man veksler mellem mandatfordelingen for dette valg og valget i 2015 i grafikken herover, kan man også se, at der faktisk er et mandat mere i år - fra 13 til 14 mandater. Det skyldes, at Storbritannien er på vej ud af EU. Og derfor skal Danmark vælge et mandat mere.

13 af de valgte indtager deres pladser den 2. juli, mens nummer 14 må vente med at indtage sin plads til det øjeblik, hvor Storbritannien forlader EU.

Ifølge Epinion er det i målingen det konservative mandat, der tilfalder spidskandidat Pernille Weiss, der sandsynligvis først vil gælde, når Storbritannien engang har ført Brexit ud i livet.

Et historisk mandat?

Der kan også blive skrevet historie ved det kommende valg til Europa-Parlamentet. Enhedslisten har nemlig aldrig stillet op til parlamentet, da de er EU-kritiske og helst har holdt sig uden for. De har i stedet støttet Folkebevægelsen mod EU, som de nu er i valgforbund med.

Og de står i målingen til deres første mandat nogensinde. Et mandat, der vil sende spidskandidat og nuværende folketingsmedlem Nikolaj Villumsen i Europa-Parlamentet. Og det er han selvfølgelig 'ekstremt' glad for.